Engeler Verlag

Dr **Engeler Verlag** isch e literaarische Buechverlag mit Sitz z Schupfart im Aargau. Früener hed er Sitz z Holderbank SO und z Soledurn ka.

Vo 1997 bis 2009 heds e Vorgängerverlag mit em Naame **Urs Engeler Editor** gää, wo z Basel und z Wiil am Rhii gsi isch. Dr Verleger Urs Engeler hed au en Label, wo **Roughbooks** haisst.

## Gschicht und Konzeption
Dr Schwerpunkt vom Verlagsprogramm lit im Beriich vo dr Lyrik, dr Poesii/Poetik und uf litraturtheoretisch-filosofische Abhandlige. Dr Gründer Urs Engeler het Vergliichendi Litraturwüsseschaft bim Hans-Jost Frey an dr Universidät Züri studiert. Drbii isch d Idee entstande, e Zitschrift für Poesii und ihri Poetik uusezgee: Sit 1992 git dr Urs Engeler d Lyrik-Zitschrift *[[Zwischen den Zeilen (Zeitschrift)|Zwischen den Zeilen]]* uuse. Die het d Grundlag für d Gründig vom Verlag *Urs Engeler Editor* bildet. Sit 1995 hat dä mit dr Understützig vo Mezene meh as 60 Autore us Dütschland, Östriich, dr Schwiz, Frankriich, de USA und Italie uusebrocht, bis dr Mezen sich 2009 zruggzoge het. Dr Engeler het dr Verlag zuedoo, macht aber mit däm siiner Backlist und äinzelne Brojekt witer.

2010 het dr Engeler mit em Herstelligs- und Verdriibskonzept *roughbooks* aagfange, wo hütige Määrtgsetz genauso grächt sött wärde wie aaspruchsvolle Inhalt. D Ditel, wo kommerziell erfolgriicher si, wärde em Handel über dr nöi gründeti *Engeler Verlag* aabote, die andere Lyrik-Bänd bietet *Roughbooks* via Internet im Diräktverdriib aa: Chliiuflage im Digitaldruck, ohni ISBN, zum Däil under starker Mithilf vo de Autore.

## Autore
Kurt Aebli, Urs Allemann, Arno Camenisch, Michael Donhauser, Elke Erb, Brigitta Falkner, Jayne-Ann Igel, Birgit Kempker, Robert Kelly, Jürg Laederach, Bert Papenfuß, Oskar Pastior, Wolfgang Schlenker, Michael Stauffer, Ulf Stolterfoht und Peter Waterhouse.

Autore vom Label *Roughbooks* si bis jetzt: Hannah Arendt, Tim Turnbull, Michael Stauffer, Ulf Stolterfoht, Werner Hamacher, Christian Filips und Elke Erb

## Übersetzige
Näbe de dütschsproochige Originalusgoobe erschiine Übersetzige vom Walter Abish, Anna Achmatowa, Donald Barthelme, James M. Barrie, Maurice Blanchot, E. E. Cummings, Emily Dickinson, Hilda Doolittle, Jorie Graham, Wladimir Majakowski, Harry Mathews, Marianne Moore, Gellu Naum, Arthur Rimbaud, Ahmad Schamlu, Gertrude Stein, James Thomson, Rosmarie Waltrop und Andrea Zanzotto.

## Räihje
* Sammlig Urs Engeler Editor
* Theorii: z.&nbsp;B. im Felix Christen si *Eine andere Sprache,* e Wärk zum Friedrich Hölderlin siiner groosse Pindar-Überdraagig
* Wärkusgoobe: z.&nbsp;B. Michael Donhauser

## Uszäichnige
* 2008: Dr Bade-Württebärgisch Landesbriis für literarisch ambitionierti chliineri Verläg
* 2007: Dr Förderbriis vo dr Kurt Wolff Stifdig
* 2003: Dr Dütschi Hörbuechbriis für *Fümms bö wö tää zää Uu. Stimmen und Klänge der Lautpoesie.* Hrsg. Christian Scholz und Urs Engeler
* 2002: Dr Karl-Zillmer-Briis vo dr Hamburgische Kulturstifdig an Urs Engeler für verdienstvolls verlegerischs Handle
* 1999: dr Kulturbriis vo dr Stadt Basel

## Litratur
* Theo Breuer: *Urs Engeler Editor.* In: Ders., *Aus dem Hinterland. Lyrik nach 2000.* Edition YE 2005, S. 150–151.

## Weblingg
* Verlagsseite Urs Engeler Editor / Engeler Verlag
* Im Matthias Kehle si Lyrik-Blog über e Landesbriis an dr Verlag Urs Engeler Editor
* Gsprööch vom Walter Fabian Schmid (poetenladen) mit em Urs Engeler: Anerkennig isch e lange Prozäss
* „Die Zeit“ online: Portret über e Verleger Urs Engeler

## Fuessnoote